25.10.2022
SL
Uradni list Evropske unije
L 275/75
IZVEDBENI SKLEP KOMISIJE (EU) 2022/2053 z dne 18. oktobra 2022 o zahtevku za prijavo evropske državljanske pobude z naslovom „Evropska državljanska pobuda za veganski obrok“ v skladu z Uredbo (EU) 2019/788 Evropskega parlamenta in Sveta (notificirano pod dokumentarno številko C(2022) 7418) (Besedilo v angleškem jeziku je edino verodostojno)
EVROPSKA KOMISIJA JE –
ob upoštevanju Pogodbe o delovanju Evropske unije, ob upoštevanju Uredbe (EU) 2019/788 Evropskega parlamenta in Sveta z dne 17. aprila 2019 o evropski državljanski pobudi (1) ter zlasti člena 6(2) in (3) Uredbe, ob upoštevanju naslednjega: (1)
Komisiji je bil 30. avgusta 2022 predložen zahtevek za prijavo evropske državljanske pobude z naslovom „Evropska državljanska pobuda za veganski obrok“.
(2)
Cilj pobude, kot so ga izrazili organizatorji, je, da „se izrecno določi, da mora biti v Evropi v zasebnih in javnih prostorih, kjer sta naprodaj hrana in pijača, vedno na voljo veganska možnost.
Evropska državljanska pobuda za VEGANSKI OBROK je namenjena veganom in ljudem, ki spoštujejo pravico do veganske možnosti, poleg tega pa je njen namen prispevati k boju proti podnebnim spremembam, tako da se potrošnikom v EU v vsakodnevnem življenju omogoči lažji dostop do hrane rastlinskega izvora.
Veganska prehrana temelji na hrani, ki je proizvedena brez krutosti, torej brez izkoriščanja in ubijanja živali, ter je tako odgovor na vse večjo kolektivno ozaveščenost o pravicah živali.
Poleg tega z vegansko prehrano pride do sprememb na nekem območju pri odločitvah glede proizvodnih dejavnosti, zaposlovanja, struktur in logistike, pri čemer prihaja do manj onesnaževanja.
Evropska državljanska pobuda za VEGANSKI OBROK poziva, da se z zakonom določi, da mora biti v Evropi v prostorih, kjer sta naprodaj hrana in pijača, na voljo veganska možnost; pri tem pa upa, da bo udeležba evropskih državljanov privedla do sprejetja predpisa EU, ki bo prinesel velike koristi planetu v smislu ublažitve podnebne krize, zajezitve izumiranja prostoživečih vrst in krčenja gozdov, boljše rabe zemljišč, zaščite morskega življa ter preprečevanja razmetavanja s hrano in slabe prehranjenosti.“
(3)
V prilogi in dodatnem dokumentu so nadaljnje podrobnosti o vsebini, ciljih in ozadju pobude, navedeni pa so tudi razlogi v podporo pobudi.
Organizatorji navajajo, da bi se z zagotovitvijo veganske možnosti v javnih in zasebnih prostorih, kjer sta naprodaj hrana in pijača, olajšal dostop do veganskih možnosti, z večjo potrošnjo rastlinske hrane bi se prispevalo k boju proti podnebni krizi, znižali pa bi se tudi stroški hrane.
Organizatorji trdijo, da bi z „olajšanjem razpoložljivosti veganske hrane pri prodaji hrane in pijače v javnem in zasebnem sektorju pripomogli k zmanjšanju onesnaževanja z emisijami CO2, k manjšemu onesnaževanju okolja in manjši porabi vode ter povzročili manj trpljenja živali“.
(4)
Kar zadeva cilj pobude, da se za gospodarske subjekte na maloprodajnem trgu hrane in pijače določi pravna obveznost ponujanja veganskih proizvodov, je Komisija pooblaščena, da predloži predlog pravnega akta na podlagi člena 114 PDEU.
Poleg tega je pooblaščena, da predloži predlog pravnega akta na podlagi člena 43 PDEU, če lahko pobuda vpliva na specifične ukrepe skupne kmetijske politike ali jih zahteva.
(5)
Iz navedenih razlogov noben del pobude ni očitno zunaj okvira, v katerem ima Komisija pristojnost za predložitev predlogov pravnih aktov Unije za namen izvajanja Pogodb.
(6)
Ta ugotovitev ne posega v oceno, ali bi bili v tem primeru izpolnjeni konkretni vsebinski pogoji, ki se zahtevajo za ukrepanje Komisije, vključno s skladnostjo z načeloma sorazmernosti in subsidiarnosti ter združljivostjo s temeljnimi pravicami.
(1) UL L 130, 17.5.2019, str.
55.